***** ΚΑΝΟΝΙΣΜΟΣ (ΕΟΚ) αριθ. 1245/86 ΤΟΥ ΣΥΜΒΟΥΛΙΟΥ της 28ης Απριλίου 1986 για την αναστολή της εφαρμογής τμήματος των νομισματικών εξισωτικών ποσών που εφαρμόζονται στους τομείς του χοιρινού κρέατος και των αυγών και πουλερικών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για τη ίδρυση της Ευρωπαϊκής Οικονομικής Κοινότητας, και ιδίως το άρθρο 103, την πρόταση της Επιτροπής, Εκτιμώντας: ότι, κατόπιν της αναπροσαρμογής των ισοτιμιών που επήλθε πρόσφατα στα πλαίσια του Ευρωπαϊκού Νομισματικού Συστήματος, δημιουργήθηκαν ή αυξήθηκαν ορισμένα αρνητικά νομισματικά εξισωτικά ποσά, ιδίως στους τομείς του χοιρινού κρέατος και των αυγών και πουλερικών· ότι κρίθηκε αναγκαίο να μελετηθεί μια βραχυπρόθεσμη τροποποίηση του γεωργικονομισματικού καθεστώτος που εφαρμόζεται στους τομείς αυτούς· ότι η Επιτροπή δήλωσε ότι έχει την πρόθεση να προτείνει στο άμεσο μέλλον τα κατάλληλα μέτρα στα πλαίσια της κοινής γεωργικής πολιτικής, ώστε να ληφθούν καλύτερα υπόψη τα χαρακτηριστικά της παραγωγής των προϊόντων αυτών· ότι, μέχρις ότου ληφθεί απόφαση του Συμβουλίου για την εν λόγω πρόταση και λόγω του χρονικού διαστήματος που απαιτεί η εφαρμογή της διαδικασίας του άρθρου 43 της συνθήκης, θα πρέπει να αποφευχθεί κάθε κίνδυνος διαταραχής των συναλλαγών από την προοπτική αλλεπάλληλων τροποποιήσεων των οικείων νομισματικών εξισωτικών ποσών, σε ορισμένες πολύ ευαίσθητες αγορές, που θα μπορούσε να παραβλέψει τη λειτουργία της κοινής οργάνωσης· ότι θα πρέπει συνεπώς να αποφασισθεί, ως προσωρινό μέτρο, η αναστολή τμήματος των εφαρμοστέων στους εν λόγω τομείς νομισματικών εξισωτικών ποσών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για τα προϊόντα των τομέων του χοιρινού κρέατος και των αυγών και πουλερικών αναστέλλεται η εφαρμογή του τμήματος των αρνητικών νομισματικών εξισωτικών ποσών που δημιουργήθηκε λόγω της αναπροσαρμογής των ισοτιμιών της 6ης Απριλίου 1986. Τα νομισματικά εξισωτικά ποσά καθορίζονται με τη διαδικασία του άρθρου 12 του κανονισμού (ΕΟΚ) αριθ. 1677/75, λαμβάνοντας υπόψη την εν λόγω αναστολή. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται μέχρι την 1η Ιουνίου 1986. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 28 Απριλίου 1986.

[Source: multi_eurlex | Tokens: 2151]